Kolarin Kontio

Kolarin Kontio on 4. joulukuuta 1932 perustettu kolarilainen urheiluseura. Alkuvuosina seuran lajeihin kuuluivat hiihto, voimistelu, yleisurheilu, ja pyöräily. Myöhemmin mukaan tuli myös jääkiekko ja jalkapallo. Nykyisin Kontio tunnetaan jalkapalloseurana. Seuralla on laaja junioritoiminta, naisten joukkue sekä Lapin Nelosessa Pasmajärven Pallon kanssa yhteinen miesten joukkue PaPa/Kontio.
Historia.
Perustaminen.
Vuonna 1932 kokoontui joukko urheiluhenkisiä kolarilaisia miettimään, mitä tehtäisiin Kolarin seuratoiminnalle, joka eli 1930-luvulla lama-aikaa. Oli aika perustaa uusi seura. Voimistelu- ja urheiluseura Kolarin Kontion perustamiskokous pidettiin 4. joulukuuta 1932. Seuran ensimmäiseksi puheenjohtajaksi valittiin tullivartija Akseli M. Rajala. Alkujaan Kontio liitettiin Suomen Voimistelu- ja Urheiluliittoon. Vielä tuolloin ajatus jalkapallojoukkueen perustamisesta tuntui mahdottomalta. 
Ensimmäiset vuosikymmenet.
Seuran toiminta oli alusta lähtien hyvin aktiivista. Ensimmäiset hiihtokilpailut järjestettiin 19. helmikuuta 1933. Neljä vuotta myöhemmin oli vuorossa ensimmäiset kansainväliset hiihtokilpailut. Myös kansainväliset pyöräkilpailut alkoivat vuonna 1937. Vuotta myöhemmin käynnistyivät porokilpailut. 1938 Kontio rakennutti talkootyönä Kolarin saareen oman seurantalon, mutta saksalaiset polttivat sen 1943. Sodan jälkeen Kontio osti tontin Siukomellasta ja rakennutti uuden seuratalon. Seuratalossa oli muun muassa ravintola ja tanssisali. 1950-1960 -luvulla talossa esitettiin elokuvia ja pidettiin tansseja. Esiintymässä kävivät muun muassa Reino Helismaa ja Tapio Rautavaara. Kiinteistö purettiin 1997.
Sodan jälkeen Kontio järjesti aktiivisesti hiihto- poro- ja yleisurheilukilpailuja. Vuonna 1960 käynnistyi myös poikien jääkiekkotoiminta.
Jalkapallosta seuran uusi nousu.
Urheiluseura, jonka päätoimintamuodot ovat liittyneet perinteisiin suomalaisiin lajeihin kuten hiihtoon, koki usein vaikeuksia saada ymmärrystä alkaessaan palloilu-urheiluun. Vielä 1960-luvulla jalkapallo oli melko outo urheiluväline kolarilaisille. Jalkapallotoiminnan käynnistymisessä isossa roolissa oli Partekin tehtaalle töihin tullut Eero Kyllönen, joka oli saanut jalkapallo-oppinsa Torniossa. Ensimmäinen miesten joukkueen kasattiin Saarenputaan ja Niesan palloilevista miehistä. Ensimmäisiin sarjaotteluihin Kontio sai vahvistuksia naapurikylän joukkueesta Sieppijärven Sisusta, jolla oli myös joukkue jo 1960-luvulla. Pelikosketukset rajoittuivat rajasarjaan, jossa pelasi jokivarren alajuoksun joukkueita.
Mukaan Palloliiton sarjoihin.
Rajasarja tarjosi tulevien vuosien palloilulle kullanarvoisen lähtökohdan, mutta kehittymisen kannalta välttämätöntä oli päästä SPL:n piirisarjaan. Niinpä vuonna 1969 Kontio liittyi Suomen palloliittoon. Jo vuonna 1970 nousu piirisarjasta IV-divisioonaan oli ollut lähellä, pistemäärä oli ollut sama kuin lohkovoittajalla. Piirisarjan voitto tapahtui sitten vuonna 1972 ja näin varmistettiin paikka IV-divisioonaan seuraavaksi vuodeksi. 
1973 ensimmäisellä kaudella IV-divisioonassa Kontio sijoittui hienosti toiseksi kemijärviläisen IPP:n jälkeen. Joukkue keräsi 16:ta ottelusta 22 pistettä. Joukkueessa pelasivat Ahtiainen Jukka, Filppa Raimo, Haapasaari Jyrki, Jaako Mauri, Kemi Ahti, Koivuranta Antero, Koivuranta Esko, Koivuranta Hannu, Koivuranta Seppo, Kourilehto Ari, Laitinen Pekka, Pellikka Lauri, Peura Heikki, Pudas Esa, Pudas Veijo, Rundgren Seppo, Rundgren Simo ja Tiensuu Raimo. Kontio pelasi IV-divisioonassa vuoteen 1975 asti, jolloin oli edessä putoaminen takaisin piirisarjaan.
Seuraavana vuonna 1976 Kontio voitti piirisarjan voitettuaan muun muassa paikallisvastustajat Kolarin Työväen Urheilijat 7–0 ja Pasmajärven Pallon 10–0. Edessä oli jälleen nousu takaisin IV-divisioonaan. IV-divisioonaa Kontio pelasi vuodet 1977–1980.
Nousu Kolmoseen.
Vuonna 1980 Kontio oli IV-divisioonan ykkönen, ja Seppo Koivuranta voitti joukkueen sisäisen maalipörssin viidennen kerran peräkkäin. Hän on edelleen Kontion kaikkien aikojen paras maalintekijä 134 maalilla. Ensimmäisellä kaudella III-divisioonassa Kontio sijoittui kahdeksanneksi. Kontion ensimmäisen maalin III-divisioonassa teki Lauri Pellikka 3. toukokuuta 1981 Jormuan Tarmoa vastaan pelatussa kotiottelussa. 
1982 Kontio täytti 50 vuotta, ja juhlavuoden kunniaksi seuraan hankittiin vahvistus Englannin kolmosdivisioonassa pelaavasta Witton Albionista, Tony Quinn. Tony on monien mielestä yksi kaikkien aikojen parhaita Kontiossa pelannut pelaaja. Parhaimmalla kaudella 1983 hän teki 18 maalia. Samaan on ainoastaan pystynyt Kari Unga. Tony pelasi Kontio riveissä kaudet 1982–1984 ja teki 40 maalia. 
III-divisioonaa Kontio pelasi kaudet 1981–1987.
Paikallispelit.
Kauden 1987 jälkeen Kontio putosi IV-divisioonaan. Nyt samassa sarjassa pelasi kolme kolarilaista seuraa: Kolarin Kontio, Pasmajärven Pallo ja Sieppijärven Pallo. Näistä kolmesta Kontio pärjäsi parhaiten ja oli sarjassa kolmas. TP-47 nousi III-divisioonaan. Kesti vielä muutaman kauden, ennen kuin Kontio nousi 1990 taas III-divisioonaan kukistettuaan Paltamon Jyryn jatkokarsintaotteluissa yhteismaalein 9–4. 
1990-2000-luku.
Seuran juniorityö nosti vuosi toisensa jälkeen uusia pelaajia miesten joukkueeseen. Parhaimmillaan pelaajia oli niin paljon, että Kontio pelasi kakkosjoukkueellaan Ruotsin V-divisioonassa. Kaudet 1991–1996 Kontio pelasi III-divisioonassa. IV-dvisioonassa seura vietti kaudet 1997–-1999, kunnes jälleen oli nousun vuoro. 2000–2006 joukkue pelasi III- ja 2007–2012 IV-divisioonaa. Kaudella 2013 Kontio sijoittui kovatasoisessa III-divisioonassa kahdeksanneksi ja säilyi sarjassa mutta ilmoitti ennen seuraavaa kautta luopuvansa sarjapaikasta pelaajapulaan vedoten. Kaudelle 2014 Kontio onnistui kuitenkin nipin napin kokoamaan riittävän pelaajaringin IV-divisioonaa varten. 
Kaudelle 2015 Kolarin Kontio ja Pasmajärven Pallo yhdistivät voimansa ja ilmoittautuivat Lapin neloseen yhteisjoukkueella PaPa/Kontio. Ensimmäisellä kaudella joukkue sijoittui sarjassa kolmanneksi. 2016 joukkue oli sarjassa kuudes. Yhteistyö jatkui kaudella 2017.
Kontion naamiaiset.
Vuodesta 1987 alkaen vietetyt Kontion naamiaiset ovat yksi Kolarin odotetuimmista tapahtumista. Naamiaiset keräävät paikallisen ravintolan täyteen mitä kummallisimman näköisiä kulkijoita. Kontion naamiaiset ovat samalla myös kauden päätösjuhla, jossa Kontio palkitsee kauden onnistujia. Palkinnot jaetaan parhaalle pelaajalle, maalintekijälle, taistelijalle, tulokkaalle (Pekan lipponen) sekä pelaajien keskuudestaan valitsemalle Kontion Kontiolle. 
Naisten joukkue.
Kontion naisten joukkue on osallistunut Pohjois-Suomen piirin II-divisioonaan kausina 2004v2005 sekä III-divisioonaan vuosina 2006–007. Muutaman vuoden tauon jälkeen naisten joukkueen toiminta saatiin käynnistymään uudelleen. Kaudesta 2014 alkaen Kontion naiset ovat pelanneet Revontuli Cupissa. 
Junioritoiminta.
Kolarin Kontio on perinteikäs ja aktiivinena junioriseura. Kontio on tehnyt juniorityötä usean vuosikymmenen ajan. Seuran pelaajista Veikkausliigaan asti pelaamaan ovat päässeet muun muassa TPS:ssä pelannu Marko Harju sekä RoPS:ssa pelannut Mikko Laitinen. Myös useissa veikkausliigajoukkueissa, (Atlantis, Haka, TP-47, AC Oulu) pelannut Tarmo Koivuranta on saanut ensimmäiset jalkapallo-oppinsa Kolarissa. Koivurannan palkintokaapissa on Hakan paidassa kaudella 2003 voitettu veikkausliigahopea, 2002 voitettu veikkausliigapronssi sekä Suomen Cupin voitto vuodelta 2002. 
Kontiolla on lähes 150 junioripelaajaa ja seitsemän juniorijoukkuetta, jotka pelaavat Kolarin, Kittilän, Sodankylän ja Pajalan muodostamaa Revontuli Cupia.